Ekspertët e terrorizmit thonë se gjendja në Irak ka larguar vemendjen e ekstremistëve islamikë nga Perëndimi
Kërcënimi ndaj perëndimit mund të rifillojë menjëherë pas pushimit të dhunës në Irak
Ekspertët e terrorizmit ndërkombëtar thonë se rrjetet terroriste po përqendrohen në luftën e tyre në Irak, duke pakësuar përkohësisht rreziqet që kanë përballë vendet perëndimore, të cilat kanë qënë objektiv sulmesh në të kaluarën. Por ministri italian i Punëve të Brendëshme, Giuseppe Pisanu, tha kohët e fundit në një takim me gazetarët e huaj në Klubin e Shtypit në Romë, se kjo gjendje do të ndryshojë pas zgjidhjes së situatës në Irak. Zoti Pisanu shtoi se rrejti i Abu Musab Al-Zarqawi-it, udhëheqësi i kryengritësve të al-Qaidës në Irak, është më i interesuar të luftojë Perëndimin në atë vend se sa në Evropë dhe në Shtetet e Bashkuara. Koloneli amerikan në pension, eksperti i terrorizmit ndërkombëtar, Vittorfranco Pisano, është dakord me ministrin e Brendëshëm italian. Ai thotë se ndërhyrja amerikane dhe e aleatëve në Irak i ka përqendruar përpjekjet e rezistencës kundër Shteteve të Bashkuara në veçanti dhe perëndimorëve në përgjithësi. Vendet perëndimore shtuan ndjeshëm masat e sigurimit pas sulmeve terroriste të 11 shtatorit 2001 në Shtetet e Bashkuara. Ministri i Brendshëm italian Pisani, thotë se ato masa janë ende në fuqi në Italy dhe po bëhen përgatitje në rast se kthehen terroristët që tani veprojnë në Irak. Në Itali, dhjetra të dyshuar për terrorizëm janë arrestuar që nga sulmet e 11 shtatorit në Shtetet e Bashkuara. 75 vetë të dyshuar për veprimtari ilegale të lidhur me terrorizmin janë arrestuar gjatë vitit të kaluar. Por shumica ose janë nxjerrë nga burgu, ose janë liruar nga akuzat gjatë gjyqit, ose janë dënuar për krime të lehta, si për shembull fallsifikimi i dokumenteve. Një ekspert vuri në dukje se 500 vetë u arrestuan për terrorizëm në vendet e Bashkimit Evropian, nga të cilët vetëm rreth 20 janë dënuar. Ministri i Brendshëm Pisanu vë në dukje se gjykatat ndeshin në probleme sepse sistemet ligjore në shtetet demokratike nuk janë organizuar për të trajtuar problemet e terrorizmit modern. Sistemi ligjor i Italisë doli me termin e akuzës “asocim subversiv”, që i referohet terrorizmit ndërkombëtar, pak pas sulmeve terroriste në Shtetet e Bashkuara. Por gjykatat ende nuk kanë gjykuar njeri për një krim të tillë. Ekspertët si Kolonel Pisano thonë se çështja nuk është e thjeshtë, sepse nuk ka ndonjë marrëveshje lidhur me përkufizimin e terrorizmit. Ekspertët e terrorizmit thonë se Italia është përdorur kryesisht si bazë logjistike, ku grupe kriminale në veri të vendit veprojnë aktivisht për të prodhuar dokumente falso. Policia ka kapur biseda që kanë të bëjnë me plane terroriste mes anëtarëve të celulave islamike me bazë në Itali dhe gjetkë. Por Kolonel Pisano thotë se Italia nuk ka qënë objektiv kryesor i terrorit sepse është konsideruar më tepër si bazë e operacioneve të celulave terroriste. Të dhënat italiane të zbulimit, që u publikuan vitin e kaluar, vënë në dukje se vendi është shfrytëzuar si bazë nga janë ndërmarrë sulmet vetëvrasëse, të lidhura me rrjetin terrorist al-Qaida të Osama bin Ladenit, që lufton kundër forcave aleate në Irak.